Skoolseun kom op ma se lyk afArgieffoto: SAPD/Facebook ŉ Vrystaatse tiener het Dinsdagmiddag ná skool op sy 43-jarige ma se liggaam in die gang van hul huis afgekom. Sers. Mamello Mokhuoane, provinsiale polisiewoordvoerder, het gesê die 15-jarige seun van Saaiplaas in Virginia het omstreeks 16:30 van die skool af gekom toe die gru-vonds gemaak is. “Sy ma se liggaam het in die gang van hul huis gelê. Haar hande en voete was met toue vasgebind. Daar was geen sigbare beserings aan haar lyf nie,” het Mokhuoane gesê. Die polisie het die vrou as Nnini Lydia Majoe geïdentifiseer. “Daar was geen tekens van gedwonge toegang nie, maar die huis was geplunder. Die polisie ondersoek ŉ saak van moord en huisroof.” Niemand is nog in verband met die voorval in hegtenis geneem nie. Mense met inligting oor die voorval word versoek om die Virginia-polisie te skakel.